Twee vroue in kritieke toestand ná ongelukFoto: ER24 Twee vroue moes Sondagmiddag per helikopter na ŉ hospitaal geneem word nadat hulle kritieke beserings in ŉ motorongeluk naby Hekpoort in Gauteng opgedoen het. Werner Vermaak, woordvoerder van ER24, het gesê die ongeluk het op die R563 gebeur en paramedici is omstreeks 12:30 na die toneel ontbied. Die wrak van die motor is langs die pad aangetref met drie vroue binne wat almal veelvuldige beserings opgedoen het. “Al drie vroue was vasgekeer en moes deur beamptes van die Wesrand-distrik se brandweerdepartement uit die wrak gehaal word,” het Vermaak gesê. Twee mediese helikopters is na die toneel ontbied om twee van die vroue wat in ŉ kritieke toestand was na ŉ hospitaal te neem. Die derde vrou is per ambulans met ernstige beserings na ŉ nabygeleë hospitaal geneem. Vermaak het nie meer besonderhede rakende die ongeluk bevestig nie. Die polisie was op die toneel om die voorval te ondersoek.